KOMMISSIONENS DIREKTIV 1999/61/EF

af 18. juni 1999

om ændring af bilagene til Rådets direktiv 79/373/EØF og 96/25/EF

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 79/373/EØF af 2. april 1979 om handel med foderblandinger(1), senest ændret ved Kommissionens direktiv 98/87/EF(2), særlig artikel 10, litra e),

under henvisning til Rådets direktiv 96/25/EF af 29. april 1996 om omsætning af fodermidler og om ændring af direktiv 70/524/EØF, 74/63/EØF, 82/471/EØF og 93/74/EØF samt om ophævelse af direktiv 77/101/EØF(3), ændret ved Kommissionens direktiv 98/67/EF(4), særlig artikel 11, litra b), og

ud fra følgende betragtninger:

(1) I henhold til Kommissionens beslutning 94/381/EF af 27. juni 1994 om bestemte beskyttelsesforanstaltninger med hensyn til bovin spongiform encephalopati og opfodring af protein af pattedyr(5), senest ændret ved beslutning 1999/129/EF(6), er det forbudt at fodre drøvtyggere med protein af pattedyrvæv; visse produkter er dog undtaget fra forbuddet, da de ikke anses for at være sundhedsfarlige;

(2) ved beslutning 1999/129/EF blev listen over undtagne produkter udvidet til også at omfatte "hydrolyserede proteiner med en molekylevægt på under 10000 dalton, som er fremstillet af huder og skind fra dyr", når disse er fremstillet ved en særlig produktionsproces;

(3) af praktiske grunde og for at sikre sammenhængen mellem retsforskrifterne ændrer Kommissionens beslutning 1999/420/EF(7) i overensstemmelse hermed Kommissionens beslutning 91/516/EØF(8) om listen over råvarer, som det er forbudt at anvende i foderblandinger;

(4) direktiv 96/25/EF og 79/373/EØF fastlægger henholdsvis generelle og specifikke regler for mærkning af fodermidler og foderblandinger; for at undgå, at brugere af foderstoffer, som indeholder protein af visse former for pattedyrvæv, som følge af manglende kendskab til gældende foderstofregler og sundhedsmæssige bestemmelser fodrer drøvtyggere hermed, er der i direktiverne fastsat en korrekt mærkning af sådanne foderstoffer, som gør opmærksom på forbuddet mod at anvende produkterne i drøvtyggerfoder, idet listen over undtagne produkter også angives; listen bør derfor ændres tilsvarende;

(5) de i dette direktiv fastsatte foranstaltninger er i overensstemmelse med udtalelse fra Den Stående Foderstofkomité -

UDSTEDT FØLGENDE DIREKTIV:

Artikel 1

Punkt 7, stk. 1, andet afsnit, tredje led, i del A i bilaget til direktiv 79/373/EØF affattes således: "- hydrolyserede proteiner med en molekylevægt på under 10000 dalton, som er:

i) fremstillet af huder og skind fra dyr, der er slagtet på et slagteri og af en embedsdyrlæge er blevet undersøgt før slagtning i henhold til kapitel VI i bilag I til direktiv 64/433/EØF og på grundlag af denne undersøgelse er erklæret egnet til slagtning efter nævnte direktiv, og

ii) fremstillet ved en produktionsproces, der omfatter de relevante foranstaltninger til at reducere kontaminationen af huder og skind mest muligt, behandling af huder og skind ved saltning, kalkning og intensiv skylning efterfulgt af udsættelse af materialet for en pH-værdi på > 11 i > 3 timer ved en temperatur på > 80 °C efterfulgt af varmebehandling ved > 140 °C i 30 minutter ved > 3,6 bar eller en tilsvarende produktionsproces, som er godkendt af Kommissionen efter høring af den relevante videnskabelige komité, og

iii) kommer fra virksomheder, som gennemfører et egenkontrolprogram (HACCP)."

Artikel 2

Punkt 1, andet afsnit, tredje led, i del A, afsnit VIII, i bilaget til direktiv 96/25/EF affattes således: "- hydrolyserede proteiner med en molekylevægt på under 10000 dalton, som er:

i) fremstillet af huder og skind fra dyr, der er slagtet på et slagteri og af en embedsdyrlæge er blevet undersøgt før slagtning i henhold til kapitel VI i bilag I til direktiv 64/433/EØF og på grundlag af denne undersøgelse er erklæret egnet til slagtning efter nævnte direktiv, og

ii) fremstillet ved en produktionsproces, der omfatter de relevante foranstaltninger til at reducere kontaminationen af huder og skind mest muligt, behandling af huder og skind ved saltning, kalkning og intensiv skylning efterfulgt af udsættelse af materialet for en pH-værdi på > 11 i > 3 timer ved en temperatur på > 80 °C efterfulgt af varmebehandling ved > 140 °C i 30 minutter ved > 3,6 bar eller en tilsvarende produktionsproces, som er godkendt af Kommissionen efter høring af den relevante videnskabelige komité, og

iii) kommer fra virksomheder, som gennemfører et egenkontrolprogram (HACCP)."

Artikel 3

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. oktober 1999. De underretter straks Kommissionen herom.

Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 4

Dette direktiv træder i kraft på tredjedagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den 18. juni 1999.

På Kommissionens vegne

Franz FISCHLER

Medlem af Kommissionen

(1) EFT L 86 af 6.4.1979, s. 30.

(2) EFT L 318 af 27.11.1998, s. 43.

(3) EFT L 125 af 23.5.1996, s. 35.

(4) EFT L 261 af 24.9.1998, s. 10.

(5) EFT L 172 af 7.7.1994, s. 23.

(6) EFT L 41 af 16.2.1999, s. 14.

(7) Se side 69 i denne Tidende.

(8) EFT L 281 af 9.10.1991, s. 23.